**Szabó Pál**

*(Biharugra, 1893. április 5-Budapest, 1970. október 31.)*

A népi írói mozgalom kiemelkedő egyénisége volt. Veres Péterhez és Sinka Istvánhoz hasonlóan ő is autodidaktaként jutott el az irodalomhoz. Tehetségét Féja Géza fedezte fel. Első regényének megjelenése után a Nyugatban Móricz Zsigmond üdvözölte.

1935-ben Sinka Istvánnal és Barsi Dénessel Kelet Népe címmel indítottak folyóiratot, amelynek szerkesztését később Móricz Zsigmond vette át tőle. Egyik megalapítója volt a Nemzeti Parasztpártnak. 1945 után országgyűlési képviselő lett, később a Hazafias Népfront elnöke és az Elnöki Tanács tagja is.

Pályája elején Bajcsy-Zsilinszky Endre táborához csatlakozott. Gyakran írt az Előőrsbe és Zsilinszky más lapjaiba is. Többször elkísérte őt tarpai útjaira, s ezekről az utakról írásaiban is beszámolt (Beregi levél. Előőrs, 1930. augusztus 6; Bajcsy-Zsilinszky Endre. Szabad Szó, 1939. május 21.). A háború után, 1965-ben is járt Beregben.

Fontosabb művei:

Emberek, 1930; Békalencse, 1932; Papok, vasárnapok, 1934; Talpalatnyi f 'öld (Lakodalom, Keresztelő, Bölcső), 1942-43; A nagy temető, 1947; Isten malmai, 1949; Új

föld, 1965; Nyugtalan élet, 1971-73.

Lásd még: Nyíregyháza

Irodalom:

Új nagy írót küldött a falu. Nyugat, 1931.

Féja Géza: Lázadó alkonyat, 1970.

Czine Mihály: Szabó Pál alkotásai és vallomásai tükrében. 1971.

Miklós Elemér: Bereg irodalmi hagyományai. Nyíregyháza, 1988.

/Katona Béla: Szabolcs-Szatmár-Bereg irodalmi topográfiája, II. Ajaktól Zsurkig Nyíregyháza : Jósa Múz. 1996./